b'\n_START_ARTICLE_\nAstrologija\n_START_PARAGRAPH_\nAstrologija \xe2\x80\x93 pseudomokslas, kurio \xc5\xa1alininkai tiki, kad pagal dangaus k\xc5\xabn\xc5\xb3 pad\xc4\x97t\xc4\xaf ir jud\xc4\x97jim\xc4\x85 bei gimimo dat\xc4\x85 galima prognozuoti \xc5\xbemoni\xc5\xb3 ir pasaulio likim\xc4\x85. Astrologij\xc4\x85 praktikuojantys asmenys \xe2\x80\x93 astrologai \xe2\x80\x93 teigia, kad dangaus k\xc5\xabnai daro \xc4\xaftak\xc4\x85 arba yra susij\xc4\x99 su \xc5\xbemogaus asmenyb\xc4\x97s bruo\xc5\xbeais, svarbiais \xc4\xafvykiais j\xc5\xb3 gyvenime ar net fiziniais bruo\xc5\xbeais.\n_START_SECTION_\nIstorija\n_START_PARAGRAPH_\nNuo neatmenam\xc5\xb3 laik\xc5\xb3 \xc5\xbemon\xc4\x97s steb\xc4\x97jo dangaus k\xc5\xabn\xc5\xb3 jud\xc4\x97jim\xc4\x85 ir lygino j\xc4\xaf su tuo, kas vyksta \xc5\xbdem\xc4\x97je. Pirmyk\xc5\xa1\xc4\x8di\xc5\xb3 \xc5\xbemoni\xc5\xb3 supratimu, dangaus \xc5\xa1viesuliai buvo dievyb\xc4\x97s, dariusios \xc4\xaftak\xc4\x85 viskam, kas vyko \xc5\xbdem\xc4\x97je._NEWLINE_Astrologija atsirado Babilonijoje ma\xc5\xbedaug prie\xc5\xa1 5 t\xc5\xabkstan\xc4\x8dius met\xc5\xb3. Tai buvo mokslo, religijos ir tik\xc4\x97jim\xc5\xb3 sinkretizmas. Mokslin\xc4\x97 astrologijos dalis tyr\xc4\x97 dangaus k\xc5\xabn\xc5\xb3 jud\xc4\x97jimo d\xc4\x97sningumus.\n_START_SECTION_\nRadiniai\n_START_PARAGRAPH_\nSeniausi astrologiniai pie\xc5\xa1iniai yra kil\xc4\x99 i\xc5\xa1 Asirijos. Ninevijos griuv\xc4\x97siuose, tuometin\xc4\x97s karaliaus A\xc5\xa1urbanipalo (668\xe2\x80\x93626 m. pr. m. e.) bibliotekos liekanose, buvo rasti dantira\xc5\xa1\xc4\x8dio tekstai, kurie laikomi seniausiais iki dabar \xc5\xbeinomais astrologijos ra\xc5\xa1ytiniais \xc5\xa1altiniais.\n_START_SECTION_\nAstrologija Babilone, Egipte, Graikijoje\n_START_PARAGRAPH_\nDvylika zodiako \xc5\xbeenkl\xc5\xb3 (Avinas, Jautis, Dvyniai, V\xc4\x97\xc5\xbeys, Li\xc5\xabtas, Mergel\xc4\x97, Svarstykl\xc4\x97s, Skorpionas, \xc5\xa0aulys, O\xc5\xbeiaragis, Vandenis, \xc5\xbduvys) yra sukurti Babilono \xc5\xbeyni\xc5\xb3 700 m. pr. m. e._NEWLINE_Apie 600 m. pr. m. e. Babilono astrologija i\xc5\xa1plito po Egipt\xc4\x85, Graikij\xc4\x85 ir kitas Vidurio Ryt\xc5\xb3 valstybes._NEWLINE_420 m. pr. m. e. Demokritas i\xc5\xa1populiarino astrologij\xc4\x85 po vis\xc4\x85 Graikij\xc4\x85. Zodiako \xc5\xbeenklams duoti graiki\xc5\xa1ki vardai. Antikoje astronomijos ir astrologijos ribos buvo neai\xc5\xa1kios._NEWLINE_Astrologija ir astronomija buvo ver\xc4\x8diamasi ir senajame Egipte. Egipto astronomai vis\xc5\xb3 pirma buvo u\xc5\xbesi\xc4\x97m\xc4\x99 laiko skai\xc4\x8diavimu: kalendoriniai metai visada prasid\xc4\x97davo reguliariai u\xc5\xbeeinan\xc4\x8diu Nilo potvyniu ir tur\xc4\x97davo 356 dienas, metai buvo skirstomi \xc4\xaf 12 m\xc4\x97nesi\xc5\xb3, kuri\xc5\xb3 kiekvienas tur\xc4\x97jo trisde\xc5\xa1imt dien\xc5\xb3 ir dar penkias papildomas dienas. Egipto astrologai jau sudarin\xc4\x97jo dienos horoskopus._NEWLINE_Astrologija taip pat buvo paplitusi ir senov\xc4\x97s Graikijoje. Apie 150 m. e. m. Klaudijus Ptolem\xc4\x97jus para\xc5\xa1\xc4\x97 standartin\xc4\xaf astrologijos veikal\xc4\x85 \xe2\x80\x9eTetrabiblos\xe2\x80\x9c. Jo Pasaulio modelis su \xc5\xbdeme viduryje ir aplink j\xc4\x85 sferomis judan\xc4\x8diomis (tuo metu \xc5\xbeinomomis) septyniomis planetomis, prie kuri\xc5\xb3 buvo priskiriamos Saul\xc4\x97 ir M\xc4\x97nulis, iki XVI \xc5\xa1imtme\xc4\x8dio buvo laikomas astronominiu d\xc4\x97sniu. _NEWLINE__NEWLINE_Iki pat XVIII am\xc5\xbeiaus astrologija buvo d\xc4\x97stoma universitetuose kaip rimtas mokslas. Po to ji dingo i\xc5\xa1 mokymo plan\xc5\xb3.\n_START_SECTION_\nAstrologija Kinijoje\n_START_PARAGRAPH_\nParaleliai, bet savo keliu astrologija vyst\xc4\x97si ir Kinijoje. Kinai atrado 12 met\xc5\xb3 Saul\xc4\x97s aktyvumo cikl\xc4\x85 (i\xc5\xa1 ties\xc5\xb3 Saul\xc4\x97s aktyvumo ciklas susideda i\xc5\xa1 dviej\xc5\xb3 dali\xc5\xb3 ir trunka 22-24 metus), kuo ir paremta j\xc5\xb3 astrologijos sistema: 12 metini\xc5\xb3 \xc5\xbeenkl\xc5\xb3 ir 5 elementai sudaro 60 met\xc5\xb3 cikl\xc4\x85 (tiek met\xc5\xb3 sulauk\xc4\x99s \xc5\xbemogus Japonijoje gali d\xc4\x97v\xc4\x97ti raudon\xc4\x85 kimono).\n_START_SECTION_\nAstrologija Indijoje\n_START_PARAGRAPH_\nInd\xc5\xb3 astrologija skiriasi nuo Babilono ir Kinijos sistem\xc5\xb3. Indijos astrologijoje naudojama ma\xc5\xbedaug 100.000 korteli\xc5\xb3 sistema,-sukurti tipiniai \xc5\xbemogaus likimo apra\xc5\xa1ymai pagal jo gimimo dat\xc4\x85 ir viet\xc4\x85, i\xc5\xa1 anksto apra\xc5\xa1omas visas jo gyvenimas ir galimyb\xc4\x97s.\n_START_SECTION_\nDabartis\n_START_PARAGRAPH_\nRemiantis \xe2\x80\x9eGallup\xe2\x80\x9c apklausos duomenimis, 32 milijonai suaugusi\xc5\xb3j\xc5\xb3 amerikie\xc4\x8di\xc5\xb3 tiki astrologija. Du tre\xc4\x8ddaliai visos JAV spaudos reguliariai spausdina horoskopus. Milijonai \xc5\xbemoni\xc5\xb3 visame pasaulyje pagal horoskopus tvarko savo asmenin\xc4\xaf gyvenim\xc4\x85 ir darbo reikalus. Buv\xc4\x99s JAV prezidentas Ronaldas Reiganas savo dienotvark\xc4\x99 taip pat sudarin\xc4\x97jo atsi\xc5\xbevelgdamas \xc4\xaf vieno astrologo i\xc5\xa1 San Francisko prognozes._NEWLINE_Sudarant horoskopus, remiamasi individualiais tyrimais, paplitusiomis senov\xc4\x97s Asirijos, Egipto ir Babilono \xc5\xbeyni\xc5\xb3 id\xc4\x97jomis ar savais prasimanymais. Astrologija prisid\xc4\x97jo, tiriant Saul\xc4\x97s sistemos sandar\xc4\x85, planet\xc5\xb3 fizin\xc4\x99 prigimt\xc4\xaf, visatos strukt\xc5\xabr\xc4\x85 ir evoliucij\xc4\x85. Astrologijoje naudojami planet\xc5\xb3 simboliai da\xc5\xbenai koduoja visai su tom planetom nesusijusius, bet am\xc5\xbei\xc5\xb3 eigoje pasteb\xc4\x97tus gamtos ritm\xc5\xb3 d\xc4\x97sningumus._NEWLINE_Sudarant horoskopus, nesiremiama fizikiniais dangaus k\xc5\xabn\xc5\xb3 dyd\xc5\xbeiais (kad Saul\xc4\x97 yra \xc4\xafkait\xc4\x99s duj\xc5\xb3 plazmos rutulys, M\xc4\x97nulis ir planetos yra \xc5\xa1alti k\xc5\xabnai, o \xc5\xbdem\xc4\x97 ir kitos planetos sukasi aplink saul\xc4\x99, o M\xc4\x97nulis \xe2\x80\x93 aplink \xc5\xbdem\xc4\x99)._NEWLINE_Astrologai tebesiremia geocentrine sistema, kuri\xc4\x85 suk\xc5\xabr\xc4\x97 Ptolem\xc4\x97jus m\xc5\xabs\xc5\xb3 eros prad\xc5\xbeioje, sura\xc5\xa1\xc4\x97 ir horoskop\xc5\xb3 interpretacijos taisykles, kurios nepakito iki \xc5\xa1iol. Be to, Ryt\xc5\xb3 \xc5\xa1alyse egzistuoja ir kitos astrologin\xc4\x97s taisykl\xc4\x97s. Astrologijos \xe2\x80\x9eveiksmingumas\xe2\x80\x9c paai\xc5\xa1kinamas psichologiniu Barnumo/Forerio efektu.\n_START_SECTION_\nMoksliniai tyrin\xc4\x97jimai\n_START_PARAGRAPH_\nPsichologas Bernardas Silvermanas i\xc5\xa1tyr\xc4\x97 beveik 2978 \xc5\xa1eim\xc5\xb3 ir 478 i\xc5\xa1siskyrusi\xc5\xb3 por\xc5\xb3: ar gimimo datos ir astologini\xc5\xb3 \xc5\xbeenkl\xc5\xb3 \xe2\x80\x9esuderinamumas\xe2\x80\x9c turi \xc4\xaftakos. Paai\xc5\xa1k\xc4\x97jo, jog \xe2\x80\x9enesuderintos\xe2\x80\x9c poros skirdavosi nei da\xc5\xbeniau, nei re\xc4\x8diau u\xc5\xbe \xe2\x80\x9esuderintas\xe2\x80\x9c._NEWLINE_Fizikas D\xc5\xbeonas Mak-D\xc5\xbeervis i\xc5\xa1studijavo 6000 politik\xc5\xb3 ir 17000 mokslinink\xc5\xb3 gimimo datas bei biografijas. Patikrinimas parod\xc4\x97, kad abiej\xc5\xb3 \xc5\xbemoni\xc5\xb3 grupi\xc5\xb3 gimimo laikas buvo visi\xc5\xa1kai atsitiktinis. Pana\xc5\xa1ius tyrimus atliko ir M. Gauquelin, R. Culver bei daugelis kit\xc5\xb3 mokslinink\xc5\xb3. Vis\xc5\xb3 j\xc5\xb3 rezultatai tie patys: zodiako \xc5\xbeenklai neturi \xc4\xaftakos profesijos pasirinkimui, sveikatai._NEWLINE_1987 m. G. Deanas i\xc5\xa1dalino 22 \xc5\xbemon\xc4\x97ms j\xc5\xb3 horoskopus, prie\xc5\xa1 tai sumain\xc4\x99s juos su visi\xc5\xa1kai \xe2\x80\x9eprie\xc5\xa1ing\xc5\xb3\xe2\x80\x9c \xc5\xbeenkl\xc5\xb3 horoskopais. Net 95\xc2\xa0% apklaust\xc5\xb3j\xc5\xb3 man\xc4\x97, kad j\xc5\xb3 charakteriai apra\xc5\xa1yti teisingai._NEWLINE_Pranc\xc5\xabz\xc5\xb3 mokslininkas Mi\xc5\xa1elis Goklenas i\xc5\xa1rinko vieno i\xc5\xa1 Pranc\xc5\xabzijos \xc5\xbemog\xc5\xbeud\xc5\xbei\xc5\xb3 horoskop\xc4\x85 ir i\xc5\xa1siunt\xc4\x97 j\xc4\xaf 150-\xc4\x8diai \xc5\xbemoni\xc5\xb3. Lai\xc5\xa1kuose jis papra\xc5\xa1\xc4\x97 \xc4\xafvertinti, kiek tas horoskopas jiems tinka. Net 94\xc2\xa0% apklaust\xc5\xb3j\xc5\xb3 atsak\xc4\x97, kad \xc5\xa1iame horoskope atpa\xc5\xbe\xc4\xafsta save.'